Solidariteit, AfriForum in hof oor rassistiese toerismefondsMmamoloko Kubayi-Ngubane (Foto: Jairus Mmutle/GCIS) Solidariteit en AfriForum sal vandag in die hooggeregshof in Pretoria wees vir die aanhoor van hul saak teen die departement van toerisme en sy minister, Mmamoloko Kubayi-Ngubane. Dié twee instellings het met regstappe begin omdat die minister ná samesprekings steeds weier om die Toerisme-ekwiteitsfonds (TEF) vir alle toerismeondernemings oop te stel. Pres. Cyril Ramaphosa en Kubayi-Ngubane het verlede jaar die TEF bekend gestel as ’n instelling wat finansiering aan toerismeondernemings in swart besit verskaf tydens die Covid-19-inperking. Slegs ondernemings wat minstens 51% swart eienaarskap het, kwalifiseer vir lenings of toelae van dié fonds. “Om transformasie en ander rasse-ideologieë te midde van ŉ pandemie, wat ŉ bedryf verwoes het, te dryf, is onverskillig teenoor die nood van die einste toerismesektor wat die minister getaak is om te ondersteun,” het Anton van der Bijl, hoof van regsake by Solidariteit, gesê. “Entrepreneurs en werknemers in hierdie bedryf het juis nou die regering se ondersteuning nodig, maar die regering kies – soos gewoonlik – om sy eie agenda bo die behoeftes van sy burgers te plaas.” Buiten hulpverlening tydens die Covid-19-pandemie, het die fonds van sowat R1,2 miljard ten doel om skuldfinansiering te bied, om toelae beskikbaar te stel om aandele te bekom en om nuwe projekontwikkeling in die toerismebedryf vir swart entrepreneurs te vergemaklik. Volgens Jacques Broodryk, bestuurder van veldtogte by AfriForum, is dit immoreel om ŉ pandemie uit te buit om transformasie te bevorder. “Met hierdie fonds wil die staat in werklikheid geld aan swart entrepreneurs gee om besighede oor te koop. “Daar sal uiteraard baie toerismeondernemings wees wat weens die finansiële impak van die inperkingsmaatreëls verkoop sal moet word. Dit is ŉ lae hou van die regering om nie eerder hierdie ondernemings finansieel by te staan nie, maar om hulle verder uit te buit.”